Jeesus vastasi juutalaisille näin: "Totisesti, totisesti: -
ei Poika voi tehdä mitään omin neuvoin, -
hän tekee vain sitä, mitä näkee Isän tekevän.
Mitä Isä tekee, sitä tekee myös Poika.
Isä rakastaa Poikaa ja näyttää hänelle kaiken, mitä itse tekee.
Hän näyttää Pojalle vielä suurempiakin tekoja, -
sellaisia, että hämmästytte.
Niin kuin Isä herättää kuolleet ja antaa heille elämän, -
niin antaa myös Poika elämän kenelle tahtoo.
Isä itse ei tuomitse ketään, -
vaan hän on antanut kaiken tuomiovallan Pojalle, -
jotta kaikki kunnioittaisivat Poikaa niin kuin he kunnioittavat Isää.
Se, joka ei kunnioita Poikaa, ei kunnioita myöskään Isää, -
joka on hänet lähettänyt.
"Totisesti, totisesti: se, joka kuulee minun sanani ja -
uskoo minun lähettäjääni, on saanut ikuisen elämän.
Hän ei joudu tuomittavaksi, vaan hän on jo siirtynyt kuolemasta elämään.
Totisesti, totisesti: tulee aika -- ja se on jo nyt --
jolloin kuolleet kuulevat Jumalan Pojan äänen.
Ne, jotka sen kuulevat, saavat elää, -
sillä Isä, elämän lähde, on tehnyt myös Pojasta elämän lähteen.
Isä on myös antanut hänelle tuomiovallan, -
koska hän on Ihmisen Poika.
Älkää ihmetelkö tätä! Tulee aika, jolloin kaikki, -
jotka lepäävät haudoissaan, kuulevat hänen äänensä.
He nousevat haudoistaan -- hyvää tehneet elämän ylösnousemukseen, -
pahaa tehneet tuomion ylösnousemukseen.
"Omin neuvoin minä en voi tehdä mitään.
Minä tuomitsen sen mukaan mitä kuulen, ja tuomioni on oikea, -
sillä minä en pyri toteuttamaan omaa tahtoani, vaan lähettäjäni tahdon.
"Jos itse todistan puolestani, ei todistukseni ole pätevä.
Mutta minusta todistaakin toinen, -
ja minä tiedän, että todistus, jonka hän minusta antaa, on pätevä.
Te lähetitte edustajanne Johanneksen luo, -
ja hän todisti totuuden puolesta
En minä tarvitse kenenkään ihmisen todistusta, -
mutta sanon teille tämän, jotta pelastuisitte.
Johannes oli kirkkaalla liekillä palava lamppu, -
mutta vain hetken aikaa te halusitte nauttia hänen valostaan.
"Minulla on todistus, joka on Johanneksen todistusta painavampi:
teot, jotka Isä on antanut tehtäväkseni.
Nämä teot, jotka minä teen, todistavat, että Isä on minut lähettänyt.
Myös Isä itse, minun lähettäjäni, on antanut minusta todistuksen.
Te ette ole koskaan kuulleet hänen ääntään -
ettekä nähneet hänen kasvojaan, eikä hänen sanansa pysy teissä, -
sillä te ette usko sitä, jonka hän on lähettänyt.
Te kyllä tutkitte kirjoituksia, koska luulette niistä löytävänne -
ikuisen elämän -- ja nehän juuri todistavat minusta.
Mutta te ette tahdo tulla minun luokseni, että saisitte elämän.
"En minä ole ihmisten kiitoksen tarpeessa.
Minä tunnen teidät: teissä ei ole rakkautta Jumalaan.
Minä olen tullut Isäni nimissä, ettekä te ota minua vastaan.
Mutta jos joku toinen tulee omissa nimissään, -
silloin te kyllä olette vastaanottavaisia.
Kuinka te voisittekaan uskoa! Te kärkytte kunniaa toisiltanne -
ettekä etsi sitä kunniaa, joka tulee yhdeltä ja ainoalta Jumalalta.
"Älkää luulko, että minä teitä Isäni edessä syytän.
Teidän syyttäjänne on Mooses, hän, johon olette panneet toivonne.
Jos te uskoisitte Moosesta, uskoisitte myös minua -
- juuri minusta hän on kirjoittanut.
Mutta kun te ette usko hänen kirjoituksiaan, -
kuinka voisitte uskoa minun puhettani!"